Id-deċiżjoni tal-kummissjoni
tas-7 ta' Ġunju 1985
li tistabbilixxi tipoloġija Komunitarja għal azjendi agrikoli
(85/377/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Deċiżjoni tal-Kunsill Nru 79/65/KEE tal-15 ta' Ġunju 1965 li tistabbilixxi rettikolat għall-ġbir ta' dettalji tal-kontijiet dwar id-dħul u l-operazzjoni tan-negozju ta' l-azjendi agrikoli fil-Komunità Ekonomika Ewropea [1], kif l-aħħar emendata bir-Regolament (KEE) Nru 2143/81 [2].
Wara li kkunsidrat ir-Regolament tal-Kunsill (KEE) Nru 1463/84 ta' l-24 ta' Mejju 1984 dwar l-organizzazzjoni ta' l-inkjesti dwar l-istruttura ta' l-azjendi agrikoli għall-1985 u 1987 [3], u b'mod partikolari l-Artikolu 6(2) tiegħu,
Billi d-Deċiżjoni tal-Kummissjoni 78/463/KEE tas-7 ta' April 1978 li tistabbilixxi tipoloġija Komunitarja għall-azjendi agrikoli [4], kif l-aħħar emendata bid-Deċiżjoni 84/542/KEE [5], tiddefinixxi fl-Artikolu 1 iż-żewġ fatturi li fuqhom hija bbażata t-tipoloġija Komunitarja, b'mod partikolari, it-tip ta' biedja u d-daqs ekonomiku ta' l-azjenda; billi dawn iż-żewġ fatturi huma iddeterminati abbażi tal-marġini gross standard (MGS);
Billi l-marġini gross standard kif definit fl-Artikolu 1(d) tad-Deċiżjoni msemmija qabel huwa kriterju ekonomiku, espress f'termini monetarji; billi dan il-kriterju għandu jgħaddi minn tibdiliet tul iż-żmien;
Billi l-marġini gross standard preskritti fl-Anness I tad-Deċiżjoni msemmija qabel huma bbażati fuq valuri medji tul perjodu ta' referenza; billi, għalhekk, għandhom jiġu aġġornati regolarment sabiex jieħdu kont tat-tendenzi ekonomiċi sabiex it-tipoloġija tkun tista’ tkompli tiġi applikata b'mod sinifikanti għall-iskopijiet speċifikati fl-Artikolu 3 ta' dik id-Deċiżjoni; billi għandu jiġi provdut għal frekwenza sakemm jista’ jkun marbuta mas-snin li fihom jitwettqu inkjesti dwar l-istruttura ta' l-irziezet;
Billi hemm bżonn li l-iskema ta' klassifika adottata bid-Deċiżjoni 78/463/KEE għandha tiġi emendata billi jittieħed akkont aħjar taċ-ċirkostanzi regjonali, speċjalment fl-Istati Membri li jkunu daħlu fil-KEE minn meta dik id-Deċiżjoni kienet daħlet fis-seħħ, u tal-bidliet magħmula għal-lista ta' intestaturi wżati fl-inkjesti ta' struttura;
Billi, b'dankollu, l-iskema għandha sa fejn jista’ jkun possibbli tinżamm kif inhi, sabiex tiġi assigurata kontinwità biżżejjed fil-ħin u b'hekk tkun permessa analiżi tat-tendenza;
Billi l-Unità ta' Daqs Ewropea tikkostitwixxi unità bażika espressa f'termini ta' valur monetarju għal perjodu ta' referenza partikolari; billi dan il-valur jgħaddi minn bidliet matul iż-żmien taħt l-influwenza ta' bidliet fil-fatturi varji li jiddeterminaw xejriet agro-ekonomiċi; billi, sabiex l-Unità Ewropea ta' Daqs tibqa’ kompletament sinifikanti fil-kuntest tat-tipoloġija Komunitarja, id-definizzjonijiet tagħha għandhom ikunu regolarment aġġornati fl-istess ħin ta' meta l-MGS huma aġġustati;
Billi l-miżuri previsti f'din id-Deċiżjoni huma skond l-opinjoni tal-Kumitat Komunitarju għar-Rettikolat tad-Dettalji tal-Kontijiet ta' l-Irziezet tal-KEE u l-opinjoni tal-Kumitat Permanenti għall-Istatistika Agrikola;
ADOTTAT DIN ID-DEĊIŻJONI:
IL-KAPITOLU I
Tipoloġija Komunitarja għal azjendi agrikoli
L-Artikolu 1
Għall-iskop ta' din id-Deċiżjoni, "Tipoloġija Komunitarja għal azjendi agrikoli" (hawnhekk iżjed 'il quddiem imsejħa "tipoloġija") għandha tfisser klassifika uniformi ta' l-azjendi fil-Komunità bbażata fuq it-tip ta' biedja u d-daqs ekonomiku tagħhom, irranġata b'tali mod li gruppi omoġenji ta' azjendi jistgħu jiġu miġbura fi grad akbar jew anqas ta' aggregazzjoni. It-tip ta' biedja u d-daqs ekonomiku ta' l-azjenda għandhom jiġu determinati abbażi tal-marġini gross standard.
L-Artikolu 2
1. It-tipoloġija għandha tkun maħsuba sabiex tissodisfa b'mod partikolari l-ħtiġiet ta' l-informazzjoni tal-istrateġija agrikola komuni.
2. L-iskop tat-tipoloġija għandu jkun li tipprovdi strument li jagħmilha possibbli, fil-livell Komunitarju:
- l-analiżi tas-sitwazzjoni ta' l-azjendi bbażata fuq kriterji ekonomiċi;
- il-paraġuni tas-sitwazzjoni ta' l-azjendi
- bejn il-klassijiet varji fit-tipoloġija;
- bejn Stati Membri jew bejn reġjuni ta' l-Istati Membri;
- bejn perjodi differenti.
3. L-applikazzjonijiet tat-tipoloġija għandhom jinkludu prinċipalment il-preżentazzjoni, skond it-tip ta' biedja u skond id-daqs tal-klassi, ta' dettalji miġbura permezz ta' inkjesti dwar l-istruttura ta' rziezet Komunitarji u r- Rettikolat tad-Dettalji tal-Kontijiet ta' l-Irziezet Komunitarji.
IL-KAPITOLU II
Il-Marġini gross standard
L-Artikolu 3
Għall-iskop ta' din id-Deċiżjoni, "marġini gross standard" (MGS) għandha tfisser il-bilanċ bejn il-valur standard ta' produzzjoni u l-valur standard ta' ċerti spejjeż speċifiċi kif stabbilit fl-Anness I; dan il-bilanċ għandu jiġi determinat għall-karatteristiċi varji ta' l-uċuħ u l-bhejjem f'kull reġjun.
L-Artikolu 4
Il-marġini gross standard ta' l-azjenda għandu jikkorrespondi għas-somma tal-valuri akwistati għal kull karatteristika bil-multiplikazzjoni ta' l-MGS għal kull unità man-numru ta' l-unitajiet korrespondenti.
L-Artikolu 5
Il-marġini gross standard għandu jiġi determinat bl-użu tad-dettalji bażiċi medji kkalkolati matul perjodu ta' referenza ta' bosta snin. Għandhom jiġu aġġornati sabiex jieħdu akkont tax-xejriet ekonomiċi. L-Anness I jistabbilixxi l-proċeduri għall-ġbir tad-dettalji, il-metodu tal-kalkolazzjoni u l-frekwenza sabiex jiġu iddeterminati l-MGS.
IL-KAPITOLU III
It-Tip ta' biedja
L-Artikolu 6
Għall-iskopijiet ta' din id-Deċiżjoni it-"tip ta' biedja" ta' l-azjenda għandha tiġi determinata permezz tal-kontribuzzjoni relattiva ta' l-impriżi differenti għall-marġini gross standard totali tagħha.
L-Artikolu 7
Jiddependi mill-ammont ta' dettall meħtieġ, it-tipi ta' biedja għandhom jinqasmu fi:
- it-tipi ġenerali ta' biedja,
- it-tipi prinċipali ta' biedja,
- it-tipi partikolari ta' biedja,
- is-subdiviżjonijiet ta' ċerti tipi partikolari ta' biedja.
Dawn is-subdiviżjonijiet m'għandhomx ikunu obbligatorji għal dawk l-Istati Membri li fihom, in-numru ta' azjendi f'dan it-tip ta' biedja huwa żgħir. Il-klassifika ta' l-azjendi skond it-tip ta' biedja għandha tkun kif stabbilita fl-Anness II.
IL-KAPITOLU IV
Id-Daqs ekonomiku ta' l-azjenda
L-Artikolu 8
Id-daqs ekonomiku ta' l-azjenda għandu jiġi determinat abbażi tal-marġini gross standard totali ta' l-azjenda. Għandu jiġi espress f'termini ta' Unitajiet ta' Daqs Ewropej (ESU). Din l-unità għandha tiġi definita skond l-Anness III A. Il-metodu ta' kalkolu tad-daqs ekonomiku ta' l-azjenda għandu jkun kif stabbilit fl-Anness III B.
L-Artikolu 9
Il-klassijiet tad-daqs ekonomiku ta' l-azjendi għandhom ikunu kif stabbilit fl-Anness III C, il-
KAPITOLU V
Dispożizzjonijiet ġenerali
L-Artikolu 10
Id-Deċiżjoni 78/463/KEE għandha tibqa’ fis-seħħ għal applikazzjonijiet li jirrelataw għall-perjodu qabel l-1985. Applikazzjonijiet sussegwenti għandhom ikunu bbażati fuq id-Deċiżjoni preżenti. L-ewwel applikazzjoni ta' dan it-tip għandha tutilizza MGS li jikkorrispondu għall-perjodu ta' referenza "1982" (snin kalendarji 1981, 1982 u 1983 jew għas-snin ta' produzzjoni agrikola 1981/82, 1982/83 u 1983/84) stabbiliti kif elenkat fil-Kapitolu II.
L-Artikolu 11
Il-Kummissjoni, mgħejjuna mill-Istati Membri, għandha tirrevedi għallinqas kull għaxar snin l-esperjenza akwistata fl-applikazzjoni ta' din id-Deċiżjoni u kwalunkwe ħtiġiet Komunitarji ġodda li jirriżultaw fil-qasam. Wara din ir-reviżjoni, id-dispożizzjonijiet ta' din id-Deċiżjoni jistgħu jiġu emendati kif meħtieġ.
L-Artikolu 12
Din id-Deċiżjoni hija ndirizzata lill-Istati Membri.
Magħmula fi Brussel, fis-7 ta' Ġunju 1985.